**ИЗВЕШТАЈ О РЕЗУЛТАТИМА СПРОВЕДЕНИХ КОНСУЛТАЦИЈА О НАЦРТУ АКЦИОНОГ ПЛАНА ЗА 2021. ГОДИНУ ЗА СПРОВОЂЕЊЕ ПРОГРАМА РАЗВОЈА ЈАВНИХ НАБАВКИ У РЕПУБЛИЦИ СРБИЈИ ЗА ПЕРИОД 2019-2023. ГОДИНE**

На основу члана 44. Уредбе о методологији управљањa јавним политикама, анализи ефеката јавних политика и прописа и садржају појединачних докумената јавних политика („Службени гласник РС“, број 8/19), Канцеларија за јавне набавке објављује Извештај о резултатима спроведених консултација о Нацрту акционог плана за 2021. годину за спровођење Програма развоја јавних набавки у Републици Србији за период 2019-2023. годинe (у даљем тексту: Нацрт акционог плана за 2021. годину).

Основ за доношење Акционог плана за 2021. годину се налази се у Програму развоја јавних набавки у Републици Србији за период 2019-2023. године у делу 5. „ПРАЋЕЊЕ СПРОВОЂЕЊА ПРОГРАМА И ИЗВЕШТАВАЊЕ“, у којем је утврђено да се на оперативном нивоу, овај програм реализује на основу акционих планова. Први Акциони план донет је за 2019. и 2020. годину, док се наредни акциони планови доносе на годишњем нивоу.

На основу анализе успешности извршења Акционог плана за 2019. и 2020. годину за спровођење Програма развоја јавних набавки у Републици Србији за период 2019-2023. годинe до сада, може се закључити да су све дефинисане активности спроведене у потпуности на утврђени начин и у предвиђеном року. Активности чији рок за реализацију није још увек доспео, реализоваће се до краја 2020. године и биће представљене кроз Извештај о спровођењу акционог плана за реализацију Програма развоја јавних набавки у Републици Србији за 2020. годину који ће бити усвојен у првом кварталу 2021. године.

Нацрт акционог плана за 2021. годину представља документ јавне политике у складу са Законом о планском систему којим се конкретизују даљи кораци развоја система јавних набавки у Републици Србији за 2021. годину, ради испуњавања свих посебних циљева дефинисаних горе наведеним програмом, а пре свега општег циља даље модернизације поступака јавних набавки кроз пуну примену електронских метода комуникације, уз последично побољшање њихове ефикасности, транспарентности и смањење ризика од нерегуларности.

У поступку припреме овог планског документа, Канцеларија за јавне набавке спровела је консултације о Нацрту акционог плана за 2021. годину у периоду од 23. новембра до 8. децембра 2020. године.

Текст Нацрта аквионог плана објављен је на званичној интернет страници Канцеларије за јавне набавке, а сва заинтересована лица била су у могућности да примедбе, предлоге, сугестије и коментаре доставе како електронским, тако и путем поште.

Током консултација пристигле су примедбе, предлози и сугестије од стране следећих представника заинтересоване јавности:

- Пословно удружење понуђача Србије у поступцима јавних набавки;

- Привредна комора Србије.

После завршетка консултација, Канцеларија за јавне набавке размотрила је све пристигле примедбе, предлоге и сугестије. У прилогу се налази Табела са примедбама које су прихваћене и примедбама које нису прихваћене.

Табела садржи колону у којој се налази кратко образложење због чега примедба није прихваћена. Прихваћене примедбе су уграђене у текст Нацрта акционог плана који се налази у прилогу.